**RÉSZLETES SZERZŐI ÚTMUTATÓ**

**a**

**„Gazdálkodástudományi Közlemények”**

**című folyóiratban megjelenő**

**kéziratok formai és tartalmi követelményeire**

**vonatkozóan**

# A PUBLIKÁCIÓ CÍME MAGYARUL[[1]](#footnote-1)

THE TITLE OF THE PAPER IN ENGLISH

**1. szerző neve**

beosztása (pl. egyetemi docens), hallgató esetén a szak megnevezése (pl. Gazdasági és vidékfejlesztési agrármérnöki BSc szakos hallgató)

intézmény és kar neve (pl. Debreceni Egyetem Gazdaságtudományi Kar)

e-mail cím

**2. szerző neve**

beosztása, vagy hallgató esetén szakja

intézmény és kar neve (pl. Debreceni Egyetem Gazdaságtudományi Kar)

e-mail cím

**Összefoglalás**

A közlemény címének gépelése 10-es, félkövér középre zárt nagybetűkkel és Times New Roman betűtípussal történik. A magyar cím alatt külön sorban szerepel a cím angol nyelvű megfelelője. Az angol nyelvű cím előtti és utáni térköz 6 pt (A címen: formátum/bekezdés/térköz). A következő sorban a szerző(k) neveit 10-es Times New Roman dőlt, középre igazítva kell írni.

Ezt követően az egyes fejezetek megnevezését **(Összefoglalás, Absract, Bevezetés, Anyag és módszer, Eredmények, Következtetések és javaslatok, Felhasznált irodalom, Szerzők)** 10-es betűmérettel, középre igazítva, félkövér stílussal, kiskapitális formában kérjük megadni. A fejezetek megnevezése előtti és utáni térköz 6 pt. ***FONTOS, hogy a kézirat tartalmilag a fenti struktúrában készüljön el!***

Az **összefoglalás** maximum 1500 karakter terjedelmű legyen, melyet új sorban a „Kulcsszavak:” megnevezés követ. A kulcsszavak száma 3-5. Az összefoglalás szövege TNR 10-es betűméret, normál betűstílus, sorkizárt formátumú legyen. A kulcsszavak formátuma: 10-es betűméret, dőlt, sorkizárt, térköz előtte 6 pt. A következő fejezet az angol nyelvű absztrakt. Az **absztrakt** szövege szintén 10-es TNR normál betűstílussal szerkesztendő. Új sorban szintén következik angolul: „Keywords:”, amelynek formátuma megegyezik a kulcsszavak formátumával. Az összefoglaló és az abstract mintájául szolgál a következő fejezet angolul.

*Kulcsszavak: útmutató, formátum, terjedelem*

**Abstract**

Abstract in English. Abstract in English. Abstract in English. Abstract in English. Abstract in English. Abstract in English. Abstract in English.

*Keywords: provide a maximum of five key words below the abstract*

**Bevezetés**

A publikáció mindennel együtt (összefoglalás, szöveg, táblázatok, felhasznált irodalom) **legalább** **20.000, de legfeljebb 30.000 karakter (szóközökkel együtt) terjedelmű** lehet. A teljes anyag szimpla (1) sorközzel készüljön, a bekezdések (szöveg, cím, fejezetek megnevezése, stb.) előtt és után 0 (nulla) sorköz legyen (ez a word alapbeállítása). Az egyes bekezdéseket 0,5-ös behúzással kérjük elválasztani (ahogy az a jelen anyagban is mintaként szolgál). Továbbá az anyag ne tartalmazzon stílusokat, valamint nem kell külön oldalszámokat beszúrni sem. Ez utóbbi a mintában be van állítva. A margó mérete az útmutatóban beállítottnak megfelelő legyen.

**Anyag és módszer**

Itt kérjük bemutatni a kutatás során feldolgozott adatok körét, az adatgyűjtés módját és az alkalmazott módszereket.

**Eredmények**

**Alfejezet címe, ha van**

Az alfejezet-címeket kérjük TNR 10-es félkövér betűstílussal szerkeszteni. Az alfejezet utáni térköz 6 pt. Mintaként a fenti alfejezet cím formátuma szolgál.

**Táblázatok formai követelményei**

A kéziratban elhelyezett **táblázatok formai követelményei** a következő *(1. táblázat)* minta szerint alakulnak. A szövegben történő hivatkozás pedig az előző mondat szerint, azaz zárójelben, vagy anélkül, dőlt betűvel feltüntetve a táblázat vagy ábra sorszámát és a táblázat vagy ábra kifejezést. A szöveg után soremelés nélkül kell elhelyezni a táblázat sorszámát, táblázat kifejezést, valamint a táblázat nevét, melyben a táblázat nevét félkövér betűstílussal kérjük. Kérjük, hogy a táblázatok sorszámát ne automatikus sorszámozással szerkesszék. A táblázat megnevezése előtt és után 6 pt térköz beállítása szükséges. A mértékegységek feltüntethetők az *1. táblázatban* jelölt módon (zárójelben a megnevezés alatt normál, dőlt betűvel), vagy a táblázat megnevezése után soremeléssel, jobbra rendezve (pl: M.e.: kg/ha).

1. táblázat: **Gazdasági mutatók**

|  |  |  |
| --- | --- | --- |
| **Megnevezés** | **Érték összesen***(ezer forint)* | **Egy tehénre jutó érték***(forint/tehén)* |
| Termelési költség | 306 240 | 717 189 |
| Árbevétel | 310 250 | 726 580 |
| Termelési érték | 346 199 | 810 770 |
| Fedezeti összeg | 78 052 | 182 792 |
| Nettó Jövedelem | 39 959 | 93 581 |

Forrás: Saját számítás a vizsgált vállalkozás adatai alapján

A táblázat első sorában lévő megnevezések félkövér betűstílussal szerkesztendők, függőlegesen és vízszintesen középre igazítva. A táblázat az oszlopok számától függetlenül margótól margóig tartson (szükség esetén szélesebb oszlopot kell beállítani) (A táblázatra kattintva „Automatikus méretezés az ablakhoz” parancs). A táblázatok sormagasságának beállítása: legalább 0,5 cm. A táblázatban feltüntetett adatok betűmérete a tartalomtól függően lehet 8-9-10-es is. A táblázatok szegélyezése 0,5 vonalvastagságú rácsból áll. A táblázatok alatt, soremelés nélkül a forrás megjelölése mindig kötelező, annak betűstílusa, pedig normál, 9-es betűméret. A forrás után 6 pt térköz beállítása szükséges. A táblázat forrása után a következő sorban folytatódhat a szöveg.

**Ábrák formai követelményei**

Az **ábrák formázására** mintaként szolgál az *1. ábra*. Az ábrák sorszámát és megnevezését a táblázatokéhoz hasonlóan kell szerkeszteni, azzal a különbséggel, hogy azokat az ábrák alatt kell elhelyezni. A folytatólagos szöveg után a következő sorba beilleszthető az ábra. Kérjük az ábrákat mindig irányított beillesztés / kép (enhanced metafile)-ként illesszék be. Az ábrákat ezen kívül a szerkesztői feladatok megkönnyítése végett külön excel-file-ban (abban minden ábra az adatoktól elkülönítve külön munkalapon legyen megtalálható) is kérjük beadni a cikkek mellé. Az ábrát követő sorban kell elhelyezni az ábra megnevezését (nem kell előtte és utána térközt beállítani), majd 9-es betűmérettel annak forrását. Ezek formailag a táblázatoknál leírtakkal megegyező szerkesztést kívánnak. FONTOS, hogy az ábrák ne legyenek színesek! Kérjük, hogy az ábrák sorszámát ne automatikus sorszámozással szerkesszék.



1. ábra:A beruházás nettó jelenértéke (NPV7,05%) az idő függvényében

Forrás: Saját számítások

A továbbiakban a felhasznált források szövegközi kezelését, formai előírásait, valamint a felhasznált irodalomjegyzék összeállításának formai követelményeit mutatjuk be.

**A forrásmunkákra történő hivatkozás módjai**

A tudományos munka egyik legfontosabb formai jellemzője, hogy minden olyan állítást, ami nem a saját gondolatunk, hanem korábban publikált forrásból származik, hivatkozással támasztunk alá.

A felhasznált forrásokat kétféleképpen építhetjük be a dolgozatunkba:

* szószerinti idézéssel
* átírt idézéssel

**Szószerinti idézést** általában definíciók átemelésekor vagy egy-egy szakértőtől történő idézéskor használjuk. Ebben az esetben az átvett részen semmit sem változtatunk, az átvett szöveget idézőjelek közé helyezzük. Terjedelme csupán egy rövid bekezdésnyi lehet.

**Átírt idézés:** A dolgozat „Szakirodalmi áttekintés” részének jelentős része átírt idézés, ami gyakorlatilag a felhasznált források számunkra lényeges részeinek saját szavainkkal történő megfogalmazását jelenti.

A dolgozatban felhasznált forrásokat – függetlenül az idézés módjától – minden esetben jelölni, hivatkozni kell. A hivatkozások a szövegben szövegközi hivatkozásként szerepelnek. A szövegközi hivatkozás funkciója, hogy egyértelműen azonosítsa a hivatkozáslista egy adott elemét. A szövegen belül a hivatkozás a szerző vagy a szerzők vezetéknevével, vessző és szóköz használata után a munkájuk megjelenésének évszámával (normál formázású betűtípus) történik. Minden szövegközi hivatkozást fel kell tüntetni a kézirat végén az **Felhasznált irodalom-**jegyzékben, és minden olyan forrásnak, ami az „Irodalomjegyzékben” megjelenik, szerepelnie kell hivatkozásként a szövegben.

A hivatkozásokat és az irodalomjegyzéket a lentebb példákkal bemutatott APA (American Psychological Association. 2020. 7th Edition) nemzetközi szabvány szerint kérjük összeállítani. A hivatkozásokat a Debreceni Egyetem Egyetemi és Nemzeti Könyvtára által ajánlott referenciakezelő szoftverekkel (Refworks, Mendeley, EndNote, Zotereo stb.) is lehet kategorizálni és kezelni. Referencia-kezelő szoftverekről részletesebb tájékoztatás itt érhető el: <https://lib.unideb.hu/hu/hivatkozaskezelo-szoftverek>

A **szövegközi hivatkozások formája** függ a szerzők számától és attól, hogy a mondat szövegében szerző nevét belefoglaljuk a mondatba (ún. direkt hivatkozás vagy narratív hivatkozási mód), vagy a hivatkozott szövegrész után zárójelben tüntetjük fel a szerzők adatait (mind a kettő lehetséges). Abban az esetben, ha a szöveg végén, zárójelben szerepelteti a hivatkozást, a mondatvégi pontot a zárójelben szerepeltetett szövegközi hivatkozást követően kell elhelyezni.

***Példák szövegközi hivatkozásokra***

**Egy szerző esetén:** A szerző vezetékneve szókezdő nagybetűs (nem dőlt, nem félkövér és nem csupa nagybetűs!), ezt követi egy vessző és egy szóköz elválasztásával a közlemény megjelenésének évszáma pl.:

* mondat vagy bekezdés végén használva pl. A ma is létező, általánosan elismert rangsorok közül a legrégebbi a Times Higher Education Ranking (Mihályi, 2020).
* a mondat részeként használva pl. Fejes (2015) szerint öt lényeges inputtényező egyensúlya szükséges a sikeres innovációhoz.
* szó szerinti idézést használva pl. „Egy másik mellette szóló érv, hogy a beruházások könnyebben megfigyelhetők, és előrejelzések készítését is lehetővé teszik – szemben a nehezen és általában csak utólag, a tényleges viselkedésből kikövetkeztethető hűséggel” (Mike, 2008:95). Szószerinti idézésnél arra kell figyelni, hogy az évszám után kettősponttal elválasztva a pontos oldalszámot minden esetben fel kell tüntetni.

**Két szerző esetén:** Mind a kettő szerző vezetékneve szókezdő nagybetűs (nem dőlt, nem félkövér és nem csupa nagybetűs!), szövegben (direkt hivatkozás esetén) a szerzők vezetékneve között az és-t használjuk, míg indirekt hivatkozásnál a vezetéknevek közt az & szerepel:

* a mondat vagy bekezdés végén pl. Az értékesítési lánc tagjai mindkét irányba továbbítják az információkat, s ebből adódik, hogy annál pontosabb az információáramlás, minél kevesebb a szereplő, minél rövidebb a lánc (Kotler & Keller, 2012).
* a mondat részeként használva pl. Phan és Chambers (2016) az eredeti modellhez képest két további faktort azonosított.

**Három vagy több szerző esetén:** Az első szerző vezetékneve szókezdő nagybetűs (nem dőlt, nem félkövér és nem csupa nagybetűs!), ezt követi az „et al.” kifejezés, majd egy vessző és egy szóköz elválasztásával a közlemény megjelenésének évszáma pl.:

* mondat vagy bekezdés végén pl. A Porter–Stern-modell egy komparatív innovációs elemzés, eredményváltozója kimondottan innovációs jellegű. A Porter–Stern-modellt szerzőik továbbfejlesztették (Furman et al., 2002).
* mondat részeként használva pl. Azzal együtt, hogy a Kovács és szerzőtársai (2021) által említtet szektorokból (turizmus, vendéglátás, idegenforgalom, személyes szolgáltatások) kikerült munkavállalókat is már rég felszívta a piac. Vagy: Az alkalmazott szakirodalomban Wang et al. (2019) megvizsgálta mindkét hipotézis bitcoint illető érvényességét tizenöt külföldi pénznem vonatkozásában.

**Internetes hivatkozások:** Az internetes források esetében is a szerzőt és a közlemény megjelenésének évét hivatkozzuk az előbbi pontoknak megfelelően, az internetes elérhetőség adatait (URL, cím) csak az „Irodalomjegyzékben” tüntetjük fel. Amennyiben a szerző nem azonosítható be, akkor a honlap nevére, zárójelben a megnézés évszámára hivatkozunk. A publikálás dátumát „év, hónap nap” formátumban, kerek zárójelben kell a szerző neve után megadni, amennyiben ezek az adatok ilyen részletességgel rendelkezésre állnak. Az APA kézikönyv hetedik kiadása szerint a hozzáférés/letöltés dátuma nem szerepel az irodalomjegyzékbeli tétel adatai között weboldalak esetén, csak abban az esetben, ha a publikálás dátuma nem beazonosítható. Ebben az esetben „n.d.” (vagyis „no date”, „nincs dátum”) rövidítést kell a szövegközi és az irodalomjegyzékbeli hivatkozásokban is használni. Például:

* mondat vagy bekezdés végén pl. A módszer előnye, hogy könnyen implementálható, mivel a szektorbesorolásoknál és a kockázatok azonosításánál teljes mértékben az EU által alkalmazott gazdaságitevékenység-besorolásra támaszkodik (Eurostat, 2008).
* mondat részeként használva pl. Az OECD (2019) adatai alapján a fenti kilenc témakörből önkényesen kiválasztott ötre nézve teszünk néhány összegző megállapítást.

Az interneten keresztül elérhető források esetén a szószerinti idézéskor nem minden esetben adható meg az oldalszám. Ezekben az esetekben elegendő a szerző nevét és a megjelenés évét feltüntetni.

**Több egymást követő forrás:** Egy zárójelen belül pontos vesszővel legyenek elválasztva egymástól ezek, és a források dátum szerinti növekvő sorrendjében következzenek, pl.: A hazai KKV szektor jellemzően nem jár élen az innovációban statisztikai jelentések (KSH, 2016; NKFIH, 2018) szerint. A közvetlen külföldi tőkebefektetések és a bankok teljesítménye/hatékonysága közötti kapcsolatot nagyon kevés tanulmány vizsgálja (Konara et al., 2019; Tahir & Alam, 2020).

**Ha egy szerzőtől egy éven belül megjelent több művére is történik hivatkozás:** Ebben az esetben a szövegben az „abc” betűivel különböztetjük meg a forrásokat egymástól, amelyet hasonlóan kell elvégezni az „Irodalomjegyzékben” is. pl. A krízissel való megküzdés lehetséges módjának bizonyult például – a KSH (2013a) adatai által is igazoltan – a kulturális attrakciók vagy rendezvények felkereséséhez kapcsolódó hosszabb nyaralások rövidebb látogatásokra, sokszor egynapos utakra való cseréje. A KSH (2013b) felmérés eredményei szerint 2008 óta.

**Egy szerzőtől több forrás megemlítése:** Az első generációs modellcsaládból az újabb korok válságait a Dooley (1994, 1996) által is képviselt bővített elméletek képesek magyarázni.

**Jogszabályok hivatkozása szövegben:** A különböző szintű jogforrásokra (törvényekre, önkormányzati és egyéb rendeletekre, továbbá különböző határozatokra) való hivatkozás esetén a szövegben a törvény megjelölése magába foglalja a törvény kihirdetésének évét és sorszámát, valamint a törvény elnevezését és címét. A törvényeket az első említésnél teljes elnevezéssel kell megadni, utána használható csak a száma, a rövid leírása vagy a bevett rövidítése. Rövidítés használatakor az első említés után a rövidítést zárójelben kell feltüntetni. Ügyeljünk a helyesírásra: a törvénykönyvek elnevezésének és rövidítésének csak a legelső betűje nagy (Polgári törvénykönyv, Ptk., Büntető törvénykönyv, Btk.) A törvényeket hagyományosan római számmal, minden egyéb jogszabályt arab számmal kell sorszámozni. Jogszabály idézésénél a § jel után nem teszünk pontot. Határozatok, kormányrendeletek, kormányhatározatok miniszteri rendeletek esetében feltüntetjük a Magyar Közlönyben történt kihirdetés dátumát is. Az alacsonyabb rendű jogszabályoknál a Közlönyben megjelent ágazati közlönyszámot adjuk meg. Például:

* az adózás rendjéről szóló 2003. évi XCII. törvény (a továbbiakban: Art.) vagy a foglalkoztatás elősegítéséről és a munkanélküliek ellátásáról szóló 1991. évi IV. törvény (a továbbiakban: Fltv.)
* 65/2021. (XII. 29.) ITM rendelet a felsőoktatásban szerezhető képesítések jegyzékéről és az új képzések létesítéséről

Rendeletek, utasítások, határozatok, döntések, ítéletek és jogesetek hivatkozásakor szintén a hivatalos formát kell használni, azonban, ha a megnevezés túl hosszú, a főszövegben elég rövid változata [pl.] a 61/2009. (XII. 14.) IRM rendeletben leírtak szerint.

**Az irodalomjegyzék összeállítása**

A **Felhasznált irodalom** fejezetben a források felsorolását az egyes szerzők nevének megfelelően ABC sorrendet kell alkalmazni. Az irodalomjegyzék tételeit nem kell sorszámozni. Csak olyan irodalom vehető fel a jegyzékbe, amit a jelölt felhasznált, és amelyre a dolgozatban hivatkozik. A Dr., Prof. és egyéb előtagokat nem kell beírni az irodalomjegyzékbe, akkor sem, ha azok az eredeti forrásban szerepelnek. Amennyiben egy forrás DOI azonosítóval rendelkezik, akkor azt az irodalomjegyzék adott tételénél is fel kell tüntetni. Ha egy forrás DOI azonosítóval és URL-lel is rendelkezik, akkor csak a DOI azonosítót kell jelölni.

***Hivatkozás folyóiratcikkre***

A szerző vezetéknevét egy vessző követi, utána a keresztnév/-nevek jönnek az első karakterükkel és egy ponttal rövidítve, majd a publikáció évszáma kerek zárójelben utána egy ponttal. A cikk címének csak az első betűje nagybetű; a címet pont követi. (Két részből álló címek esetén (pl., ha alcím is van), a második rész első szavát is nagybetűvel kell kezdeni). A *Folyóirat neve* dőlten szedett, majd egy vessző követi, a folyóirat *évfolyamának száma* (dőlten szedve), közvetlenül utána, szóköz nélkül pedig kerek zárójelben az adott lapszám sorszáma kell szerepeljen. Az oldalak számát, amelyeken az adott cikk szerepel, nagykötőjellel jelöljük. Sem a nagykötőjel előtt közvetlenül, sem utána nem szerepelhet szóköz. Az oldalszámokat pont követi, majd a cikk DOI-ja, amennyiben van a cikknek ilyen azonosítója.

Amennyiben a cikknek két szerzője van, a nevek közt az & jelet használjuk. 3 vagy több szerzős cikk esetén a neveket az utolsó szerzőig vesszővel választjuk el, az utolsó szerző neve előtt pedig az & jelet használjuk. Például:

* Fejes, E. (2015). Innovációs kalandozások az elmélettől a stratégiáig. *Vezetéstudomány, 46*(6), 58–69. <http://doi.org/10.14267/VEZTUD.2015.06.06>
* Marzagão, D.S.L., & Carvalho, M.M. (2016). Critical success factors for Six Sigma projects. *International Journal of Project Management, 34*(8), 1505–1518. <https://doi.org/10.1016/j.ijproman.2016.08.005>

***Hivatkozás könyvre***

A szerző vezetéknevét egy vessző követi, utána a keresztnév/-nevek jönnek az első karakterükkel és egy ponttal rövidítve, majd a megjelenés évszáma kerek zárójelben utána egy ponttal. A *könyv címe* dőlten szedett, csak az első betűje nagybetű és a címet pont követi. (Két részből álló címek esetén (pl., ha alcím is van), a második rész első szavát is nagybetűvel kell kezdeni.) A könyv címe után, de még a pont előtt kerek zárójelben kell megjeleníteni a kötet vagy a kiadás sorszámát, ha van ilyen adat. A kiadó nevét pont követi, majd a DOI (vagy ha e-könyvről van szó, az URL), amennyiben van a könyvnek ilyen adata.

* pl. Egyszerzős: Szerző, A. A. (megjelenés éve). Könyv címe (kiadás vagy kötet száma). Kiadó neve. DOI vagy e-könyvnél URL
* Két szerző esetén: Szerző, A.A., & Szerző, B.B. (megjelenés éve). *Könyv címe* (kiadás vagy kötet száma). Kiadó. DOI vagy e-könyvnél URL
* Három vagy több szerző: Szerző, A.A., Szerző, B.B., & Szerző, C.C. (m éve). *Könyv címe* (kiadás vagy kötet száma). Kiadó. DOI vagy e-könyvnél URL
* Varian, H.R. (2018). *Mikroökonómia középfokon: egy modern megközelítés* (4. bőv. átdolg. kiad.). Akadémia.
* Bergstrom, T.C., & Varian H.R. (2009). *Workouts in intermediate microeconomics: [a modern approach]* (8th. ed.). Norton.

Az elektronikus formában elérhető könyvek esetében: A szerző(k) vezetékneve, vessző, a keresztnév első betűje, pont, több szerző esetén vesszővel elválasztva, az utolsó szerző neve előtt a & jelet használva, a megjelenés éve zárójelben, pont, szóköz, a mű címe dőlt betűvel szedve, ponttal zárva, kiadó, vessző. URL

* pl. Bauer, A. & Berács, J. (2017): *Marketing.* Akadémiai, <https://mersz.hu/dokumentum/dj204m__1/>

***Hivatkozás könyvrészletre***

A szerző vezetéknevét egy vessző követi, utána a keresztnév/-nevek jönnek az első karakterükkel és egy ponttal rövidítve, majd a megjelenés évszáma kerek zárójelben utána egy ponttal. A könyvfejezet címe NEM dőlten szedett, csak az első betűje nagybetű és a címet pont követi. Ezek magára a könyvfejezetre vonatkozó információk voltak. Utánuk az „In” szó következik minden esetben. Ezt a szerkesztő keresztneve/-i követi(k) az első karakterrel és utána egy ponttal rövidítve, majd jön(nek) a teljes vezetéknév/-nevek. Az összes szerkesztő nevét fel kell sorolni, vesszővel elválasztva, az előbbiekben ismertetett formátumot követve, bár több szerkesztő esetén az utolsó neve előtt az & jelet kell használni. A szerkesztők neve után egy szerkesztő esetén az „(Ed.)”, több szerkesztő esetén az „(Eds.)” kifejezést kell feltüntetni jelölve, hogy ő a szerkesztő (editor), illetve ők a szerkesztők (editors). Ezt egy vessző követi és a *könyv címe* dőlten szedve majd utána egy pont. A könyv címe után, de még a pont előtt kerek zárójelben kell megjeleníteni a kötet vagy a kiadás sorszámát, valamint „pp.” (oldalak) rövidítés után az oldalak sorszámát, amelyeken az adott fejezet szerepel. A kiadó nevét pont követi, majd a DOI (vagy ha e-könyvről van szó, az URL), amennyiben van ilyen adat.

* Kovács, Á., Poór, J., Šeben, Z. & Szretykó, Gy. (2021). A koronavírus-válság hatása a munkaerőpiacra és a humán erőforrásokra. In: A. Makkos, P. Kecskés, & V. Kövecsesné-Gősi (Eds.), *Kizökkent világ – szokatlan és különleges élethelyzetek: a nemkonvenciális, nem „normális”, nem kiszámítható jelenségek korszaka* (pp. 134–144). Széchenyi István Egyetem.

***Internetes források***

A szerző(k) neve, dátum, pont, a forrás elnevezése, az elérés útja. Ha nincs szerző, akkor a weboldal (rövid) nevét kell szerepeltetni.

pl. NKFIH (2018). Milyen a hazai innovációs teljesítmény az EU 2018-ban kiadott innovációs rangsorának adatai szerint? <https://nkfih.gov.hu/hivatalrol/hivatal-hirei/milyen-hazai-innovacios-teljesitmeny>

***Példa az irodalomjegyzék összeállítására***

Lásd mintaként a **Felhasznált irodalom** fejezetben. Kérjük, a minta követését a források bibliográfiai adatainak összeállításakor. Az irodalomjegyzék formai beállításai: 9-es betűméret, bekezdések (források) között térköz utána 3pt.

**Következtetések és javaslatok**

Ide kérjük megfogalmazni röviden a tanulmány, a kutatás eredményei alapján levonható következtetéseket, valamint megfogalmazott javaslatokat.

**Köszönetnyilvánítás**

Amennyiben szükséges, a köszönetnyilvánítás az alábbiak szerint történjen:

A publikáció az ……………………… azonosító számú ……………………. c. projekt támogatásával valósult meg.

**Felhasznált irodalom**

1991. évi IV. törvény a foglalkoztatás elősegítéséről és a munkanélküliek ellátásáról

2003. évi XCII. törvény az adózás rendjéről

65/2021. (XII. 29.) ITM rendelet a felsőoktatásban szerezhető képesítések jegyzékéről és az új képzések létesítéséről

Dooley, M. (1994). *Are Recent Capital Inflows to Developing Countries a Vote for or Against EconomicPolicy Refoms?* Working Papers, 295., Department of Economics, University of California, Berkeley

Dooley, M. (1996). Capital Control and Emerging Markets. *International Journal of Finance and Economics, 1*(3), 197–205. [https://doi.org/10.1002/(SICI)1099-1158(199607)1:3<197::AID-IJFE20>3.0.CO;2-0](https://doi.org/10.1002/%28SICI%291099-1158%28199607%291%3A3%3C197%3A%3AAID-IJFE20%3E3.0.CO;2-0)

Eurostat (2008). *NACE Rev. 2 – Statistical classification of economic activities in the European Community.* <https://ec.europa.eu/eurostat/documents/3859598/5902521/KS-RA-07-015-EN.PDF>

Fejes, E. (2015). Innovációs kalandozások az elmélettől a stratégiáig. *Vezetéstudomány, 46*(6), 58–69. <http://doi.org/10.14267/VEZTUD.2015.06.06>

Furman, J., Porter, M.E., & Stern, S. (2002). The Determinants of National Innovative Capacity. *Research Policy, 31*(6), 899–933. [https://doi.org/10.1016/S0048-7333(01)00152-4](https://doi.org/10.1016/S0048-7333%2801%2900152-4)

Khan, M. A. (2008). Financial development and economic growth in Pakistan: evidence based on autoregressive distributed lag (ARDL) approach. *South Asia Economic Journal, 9*(2), 375–391. <https://doi.org/10.1177/139156140800900206>

Kovács, Á., Poór, J., Šeben, Z. & Szretykó, Gy. (2021): A koronavírus-válság hatása a munkaerőpiacra és a humán erőforrásokra. In: A. Makkos, P. Kecskés & V. Kövecsesné-Gősi (szerk.), *Kizökkent világ – szokatlan és különleges élethelyzetek: a nemkonvenciális, nem „normális”, nem kiszámítható jelenségek korszaka* (pp. 134–144). Széchenyi István Egyetem.

Kotler, P. & Keller, K.L. (2012). *Marketingmenedzsment.* Akadémiai Kiadó.

KSH (2013a). *Jelentés a turizmus 2012. évi teljesítményéről.* Központi Statisztikai Hivatal, Budapest

KSH (2013b). Nemzetközi turisztikai kereslet, 2012. IV. negyedév. *Statisztikai Tükör, 7*(13), 1–2.

KSH (2016). *A kis- és középvállalkozások helyzete hazánkban, 2016.* <http://www.ksh.hu/docs/hun/xftp/idoszaki/pdf/kkv16.pdf>

Mihályi P. (2020). Hol tart a világ az egyetemi rangsorokról való gondolkodásban? *Magyar Tudomány, 181*(10), 1298–1308. <https://www.doi.org/10.1556/2065.181.2020.10.3>

Mike K. (2008). Kivonulás, tiltakozás és hűség az Európai Unióban. A specifikus beruházások jelentősége. *Századvég, 13*(50), 79–106.

NKFIH (2018). *Milyen a hazai innovációs teljesítmény az EU 2018-ban kiadott innovációs rangsorának adatai szerint?* <https://nkfih.gov.hu/hivatalrol/hivatal-hirei/milyen-hazai-innovacios-teljesitmeny>

OECD (2005). *Teachers Matter: Attracting, Developing and Retaining Effective Teachers.* Paris: OECD Publishing, <https://www.oecd.org/education/school/34990905.pdf>

Phan, U.T.X. & Chambers IV, E. (2018). *Data on Motivations of Food Choices Obtained by Two Techniques: Online Survey and In-depth one-on-one Interview. Data in Brief*, 21. 1370–1374. <https://doi.org/10.1016/j.dib.2018.10.108>

Tahir, M. & Alam, M.B. (2020). Does well banking performance attract FDI? Empirical evidence from the SAARC economies. *International Journal of Emerging Markets, 17*(2), 413–432. <https://doi.org/10.1108/IJOEM-04-2020-0441>

Wang, P., Zhang, W., Li, X. & Shen, D. (2019). Trading Volume and Return Volatility of Bitcoin Market: Evidence for the Sequential Information Arrival Hypothesis. *Journal of Economic Interaction and Coordination, 14*(2), pp. 377–418, <https://doi.org/10.1007/s11403-019-00250-9>

1. Amennyiben a közlemény egy, a kézirat benyújtását megelőző kari TDK-ra benyújtott és bemutatott pályamunka kivonatából készült, az alábbi hivatkozás megadását javasoljuk:

A tanulmány Minta János (2021 TDK dolgozat benyújtásának éve): A minta kutatás eredményeinek összefoglalása című tudományos diákköri konferencián (Kari TDK Konferencia, Debreceni Egyetem Gazdaságtudományi Kar, Debrecen, 2021.11.10.) bemutatott pályamunkájának kivonatából készült. [↑](#footnote-ref-1)